Na temelju članka 12. stavka 6. Zakona o studentskom zboru i drugim studentskim organizacijama («Narodne novine» br. 71/07), članka 54. i 106. Statuta Sveučilišta u Zadru (pročišćeni tekst prosinac 2019.) te članaka 43., 45. i 50. Statuta Studentskog zbora Sveučilišta u Zadru (srpanj 2022), Senat Sveučilišta u Zadru, na XII. redovitoj sjednici održanoj 28. rujna 2022. donio je

**PRAVILNIK**

**O FINANCIRANJU STUDENTSKOG ZBORA, STUDENTSKIH PROJEKATA I AKTIVNOSTI**

**I. OPĆE ODREDBE**

**Članak 1.**

1. Ovim Pravilnikom pobliže se utvrđuje financiranje rada Studentskog zbora Sveučilišta u Zadru (u daljnjem tekstu: Studentski zbor) proračunski fond Studentskog zbora (u daljnjem tekstu: Proračun), kriteriji za natječaje te način vrednovanja studentskih aktivnosti kao i ostala pitanja važna za provedbu natječaja za financiranje studentskih aktivnosti (u daljnjem tekstu: Natječaj) kojeg raspisuje Studentski zbor.

**II. RASPODJELA SREDSTAVA IZ PRORAČUNA STUDENTSKOG ZBORA**

**Članak 2.**

1. Proračun Studentskog zbora čine financijska sredstva koja nadležno ministarstvo dodjeljuje Studentskom zboru svake godine za studentske programe, sredstva iz zaklada, fondacija, donacija i drugih zakonom dopuštenih izvora.

**Članak 3.**

1. Iz Proračuna se financiraju:

* materijalni troškovi za rad Studentskog zbora
* sredstva za projekte i donacije Studentskog zbora
* projekti studentskih organizacija i studenata pojedinaca
* naknadno odobreni studentski projekti

**Članak 4.**

1. Odluku o načinu raspodjele sredstava iz Proračuna donosi Senat na prijedlog Skupštine Studentskog zbora.
2. Prijedlog odluke Skupštine Studentskog zbora utvrđuje se i usvaja na sjednici Studentskog zbora natpolovičnom većinom glasova svih članova.

**Članak 5**.

1. Studentski zbor raspolaže s minimalno 5 % Proračuna za financiranje svojeg rada i svojih aktivnosti sukladno ovom Pravilniku.
2. Minimalno 5% sredstava raspoređuje se za sljedeće troškove:

* domena i hosting web stranice
* izrada promotivnih materijala namijenjenih široj publici
* tiskanje plakata ili letaka
* sredstva za rad studentskih ureda

1. Minimalno 40% sredstava iz Proračuna raspoređuje se na studentske projekte.
2. U slučaju drastičnog smanjenja ili povećanja Proračuna, Skupština na prijedlog Predsjedništva donosi postotak sredstava koji će se utrošiti na studentske projekte u toj financijskoj godini.

**III. RASPISIVANJE NATJEČAJA**

**Članak 6.**

1. Natječaj se raspisuje odlukom Skupštine Studentskoga zbora i traje 30 dana od dana objave.
2. Natječaj se objavljuje u pravilu početkom kalendarske godine.
3. Natječaj se objavljuje na internetskim stranicama Sveučilišta i Studentskog zbora.
4. Natječaj se produžava odlukom Skupštine Studentskog zbora dok ukupno odobreni iznos za studentske projekte ne bude iznosio minimalno 40% proračuna.
5. Moguće je raspisati dopunski natječaj ukoliko Studentski zbor tako odluči i ima dovoljno proračunskih sredstava.
6. Za dopunski natječaj primjenjuju se ista pravila kao za redovni natječaj.

**Članak 7.**

1. Pravo prijave na natječaj imaju studentske organizacije upisane u Evidenciju studentskih organizacija Sveučilišta u Zadru (od kojih minimalno 75% članova čine studenti Sveučilišta u Zadru) te studenti pojedinci koji studiraju na Sveučilištu u Zadru (u daljnjem tekstu: Sveučilište).
2. Studenti pojedinci te studentske organizacije koji su bili nositelji prijašnjih projekata, a nisu poslali završno Izvješće o provedenom projektu, nemaju pravo prijave na natječaj.
3. Pravo prijave na Natječaj također nemaju oni studenti i/ili studentske organizacije koje je Studentski zbor na prijedlog Povjerenstva za praćenje projekata odlučilo sankcionirati zbog propusta u vođenju prijašnjih projekata.

**Članak 8.**

1. U sklopu propisanog natječaja, osim kao nositelji projekata, studentske se organizacije mogu prijaviti i za financiranje drugih aktivnosti.
2. Studentska organizacija kojoj je odobreno financiranje potpisuje ugovor kojim se određuju prava i obveze ugovornih strana, a posebice:

* plan aktivnosti studentske organizacije do kraja kalendarske godine
* izvještaji o provedenim aktivnostima u prošloj kalendarskoj godini
* izvještaj o načinu iskorištavanja sredstava za proteklu financijsku godinu

1. Ugovor potpisuju Predsjednik Studentskog zbora i predsjednik studentske organizacije.
2. Odobrena sredstva udruga može iskoristiti samo unutar tekuće financijske godine.
3. Pravo na financiranje imaju samo studentske organizacije registrirane pri Sveučilištu u Zadru uz uvjet da su dostavile izvještaj o prethodnim aktivnostima i provedenim projektima. Studentske organizacije koje nisu podnijele izvještaj o prethodno provedenim projektima nemaju pravo na financiranje.

**Članak 9.**

1. Natječajna dokumentacija treba sadržavati:

* obrasce za prijavu projekta sukladno odluci Skupštine Studentskog zbora
* svaka stavka financiranja mora sadržavati minimalno dvije ponude/predračuna ili valjanim argumentima potrebno je objasniti izostanak istih
* dokaz o studiranju na Sveučilištu u Zadru
* ostalu dokumentaciju sukladno odluci Skupštine Studentskog zbora

1. Studentske organizacije koje se prijavljuju na Natječaj moraju, uz potrebnu dokumentaciju, priložiti i potvrdu o studiranju predsjednika/ce organizacije, potvrdu o registraciji organizacije pri Sveučilištu u Zadru, izvještaj o radu u protekloj godini te popis članova organizacije.
2. Natječajna dokumentacija se predaje u digitalnom obliku na adresu elektroničke pošte Studentskog zbora u Natječajem predviđenom roku.
3. Nepravovremene prijave neće se uzimati u obzir.

**Članak 10.**

1. Sva sredstva koja nakon konačne odluke Senata ostanu neraspoređena vraćaju se Studentskom zboru na raspolaganje u skladu sa Zakonom i Statutom Studentskog zbora.

**IV. PROVEDBA NATJEČAJA**

**Članak 11.**

1. Za evaluaciju pristiglih prijava Studentski zbor osniva Povjerenstvo za provedbu Natječaja (u daljnjem tekstu: Povjerenstvo).
2. Povjerenstvo čini sedam (7) članova: predsjednik/ca Studentskog zbora je član po funkciji, četiri (4) člana Povjerenstva bira Skupština Studentskog zbora, a dva (2) člana iz redova nastavnog osoblja imenuje Rektor na prijedlog Skupštine Studentskog zbora.
3. Povjerenstvo donosi odluke većinom glasova, a može pravovaljano odlučivati ako su prisutni svi članovi Povjerenstva.
4. Povjerenstvo ima predsjednika i dopredsjednika koje bira Povjerenstvo natpolovičnom većinom glasova svih članova.
5. Članovi Povjerenstva ne smiju istovremeno biti članovi studentskih udruga i organizacija ili pojedinci prijavljeni na natječaj.
6. Prvi sastanak Povjerenstva saziva Predsjednik Studentskog zbora

**Članak 12.**

1. Natječajem se neće financirati projekti sa sljedećim karakteristikama:

* Projekti studentskih organizacija za koje su namijenjena posebna sredstva iz proračuna nadležnog ministarstva
* programi koji nisu rezultat studentske aktivnosti i nisu bazirani na dragovoljnom radu
* odlazak na stručne prakse (terenska nastava) koje su dio pojedinog sveučilišnog (studijskog) nastavnog plana i programa
* nabava nastavne opreme i pomagala koja se odnose na program Odjela
* ekskurzije bez dokazanog akademskog karaktera

**Članak 13.**

1. Financiraju se sljedeće kategorije projekata:
2. Kulturno-društvena događanja
3. Studentski skupovi i susreti
4. Studentski mediji
5. Stručni susreti studenata
6. Tribine i predavanja
7. Studentska istraživanja
8. Studentski znanstveni rad
9. Ostalo

**Članak 14.**

1. Način i kriteriji ocjenjivanja i rada Povjerenstva za evaluaciju prijava studentskih projekata i aktivnosti određuje se Poslovnikom o radu povjerenstva za evaluaciju prijava studentskih projekata i aktivnosti.
2. Raspodjela financijskih sredstava vrši se prema sljedećim kriterijima:
3. Uredna dokumentacija
4. Naznačeni sudionici i korisnici projekta
5. Medijska vidljivost
6. Reprezentacija Studentskog zbora
7. Doprinos studentskom standardu ili zajednici
8. Inovativnost

**Članak 15.**

1. Povjerenstva za evaluaciju prijava studentskih projekata i aktivnosti odvojeno evaluira studentski znanstveni rad od ostalih projekata i aktivnosti. Sukladno tome formira se posebna ljestvica bodovnog poretka.
2. Kriteriji i način bodovanja nalaze se u tekstu natječaja i poslovniku Povjerenstva.

**Članak 16.**

1. Povjerenstvo donosi odluku o postotku iznosa financiranja projekta prema propisanim kriterijima te izrađuje izvještaj o odobrenim projektima.
2. Povjerenstvo pravi tablicu bodovanja svakog prijavljenog projekta kako bi utvrdili listu prioriteta u financiranju.
3. Povjerenstvo je dužno obavijestiti voditelje prijavljenih projekata o odluci najkasnije u roku od 2 dana nakon potvrđivanja izvještaja od strane Skupštine Studentskog zbora.

**V. DONOŠENJE ODLUKE O RASPODJELI SREDSTAVA**

**Članak 17.**

1. Pojedinci i organizacije koje su prijavile svoje aktivnosti na Natječaj imaju pravo na žalbu Studentskom zboru ukoliko nisu zadovoljni prijedlogom Povjerenstva.
2. Rok za predaju žalbe je sedam (7) dana od primanja obavijesti o odluci Povjerenstva.
3. Žalba se podnosi isključivo putem službenog maila Studentskog zbora, uz naznaku „Žalba na odluku Povjerenstva za evaluaciju studentskih projekata i aktivnosti“.
4. Po isteku roka za predaju žalbi, Povjerenstvo je dužno sastati se u roku od tri (3) dana te sve pristigle žalbe razmotriti i donijeti konačan prijedlog financiranja*.*

**Članak 18.**

1. Po završetku konačne evaluacije (nakon razmotrenih žalbi) prijavljenih aktivnosti, Studentski zbor održat će sjednicu Skupštine u roku od osam (8) dana, na kojoj će primiti izvještaj predsjednika Povjerenstva o prijedlogu raspodjele financijskih sredstava. U slučaju spriječenosti predsjednika, izvještaj će podnijeti dopredsjednik Povjerenstva.
2. Skupština Studentskog zbora odlučuje o prihvaćanju izvještaja natpolovičnom većinom glasova prisutnih članova i upućuje ga na Senat u obliku prijedloga o raspodjeli financijskih sredstava.
3. Odluka Senata je konačna.
4. Stupanjem na snagu odluke Senata Povjerenstvo se raspušta.

**Članak 19.**

1. Po raspuštanju Povjerenstva za provedbu Natječaja, Skupština Studentskog zbora imenuje studentski dio Povjerenstva i dodatna dva člana iz Predsjedništva Studentskog zbora u Povjerenstvo za praćenje projekata koje tijekom ostatka financijske godine evaluira i prati već odobrene projekte. Povjerenstvo za praćenje projekata i odobravanje izvanrednihprojekata se sastoji od pet (5) članova.

**Članak 20.**

1. Postupanje Povjerenstva za praćenje projekata definirane su Poslovnikom o radu Povjerenstva za praćenje projekata.

**VI. UGOVOR O KORIŠTENJU SREDSTAVA**

**Članak 21.**

1. Predsjednik Studentskog zbora i studentska udruga, organizacija ili pojedinac koji je ostvario pravo na financiranje svoje aktivnosti na temelju odluke Senata, potpisuju ugovor o korištenju sredstava.
2. Ugovorom se utvrđuju prava i obveze obje ugovorne strane, a posebice:

* krajnji rok za dovršenje aktivnosti
* krajnji rok za predaju završnog izvještaja
* financijska dokumentacija o izvedbi projekta

1. Studentski zbor može, u dogovoru s drugom ugovornom stranom, mijenjati odredbe potpisanog ugovora, ako za to postoji potreba.
2. Ukoliko postoji potreba za prenamjenom sredstava ona je moguća po propisanim kriterijima za evaluaciju te ju odobrava Skupština Studentskog zbora na prijedlog Povjerenstva za praćenje projekata.
3. Zahtjev za prenamjenu sredstava moguće je uložiti najkasnije dva tjedna prije prvog predviđenog roka za izvedbu projekta te je potrebno detaljno objasniti razlog prenamjene.
4. Studentski zbor zadržava pravo na preraspodjelu dodijeljenih sredstava ukoliko po završetku aktivnosti za koju su dodijeljena sredstva ostanu neiskorištena.

**VII. PROVEDBA STUDENTSKIH PROJEKATA IZ JAVNOG NATJEČAJA**

**Članak 22.**

1. Projekt koji se ne provede u ugovorenom roku može se prekinuti ili mu se može produžiti rok za provedbu.
2. Nositelj projekta podnosi Studentskom zboru zamolbu za produljenje roka najkasnije sedam (7) dana prije isteka ugovorenog roka za provedbu projekta.
3. Odluku o produljenju roka za njegovo provođenje donosi Povjerenstvo za praćenje projekata te obavještava nositelja projekta o svojoj odluci najkasnije u roku od četiri (4) dana od zaprimanja zamolbe za produljenje roka.

**Članak 23.**

1. Nositelj prekinutog projekta koji se nije počeo provoditi dužan je podnijeti pisani izvještaj o razlozima zašto isti nije proveden.
2. Nositelj projekta koji je prekinut tijekom realizacije dužan je podnijeti pisani izvještaj koji mora sadržavati:

* razlog prekida projekta
* izvještaj o provedenom dijelu projekta
* financijski izvještaj ukoliko je bilo troškova do prekida projekta.

**Članak 24.**

1. Svaka 3 mjeseca ili ukoliko postoje opravdani razlozi i prije toga, provodi se evaluacija napretka realizacije projekata. Povjerenstvo za praćenje projekata i odobravanje izvanrednih projekata iznosi stanje provedbe Skupštini Studentskog zbora te po potrebi predlaže:

* rebalans Proračuna
* dodjeljivanje ostatka sredstava iz nerealiziranih projekata za projekte koji će se naknadno prijaviti Studentskom zboru

**VIII. POSEBNE ODREDBE**

**Članak 25.**

1. Studentski zbor može iznimno dodijeliti sredstva studentskim organizacijama ili pojedincima izvan redovnog natječaja u skladu s ostalim odredbama ovog Pravilnika, a takva odluka donosi se natpolovičnom većinom glasova svih članova Skupštine Studentskog zbora i odobrenjem Rektora.
2. Spomenuti pojedinci ili studentske organizacije kojima su odobreni projekti, potpisuju ugovor s Predsjednikom Studentskog zbora kojim se određuju prava i obveze obje strane.

**IX. ZAVRŠNE ODREDBE**

**Članak 26.**

1. Stupanjem na snagu ovog Pravilnika prestaje važiti Pravilnik o financiranju Studentskog zbora, studentskih programa i drugih studentskih aktivnosti iz siječnja 2013. godine.

**Članak 27.**

1. Ovaj Pravilnik stupa na snagu danom donošenja.

**KLASA: 012-01/22-02/07**

**URBROJ: 2198-1-79-06-22-01**

Predsjednik SZZD Rektorica

Tin Meštrović Prof.dr.sc. Dijana Vican